Regeringsbeampte steel geld van werkloses(Foto: Rawpixel/Unsplash.com) ŉ Voormalige werknemer van die departement van arbeid is skuldig bevind aan bedrog nadat hy duisende rande van werkloses se geld gesteel het. Thokozani Skosana (42) is Maandag in die Witbank-streekshof op 15 aanklagte van bedrog skuldig bevind. Skosana was werksaam by die Werkloosheidsversekeringsfonds in 2012 toe hy ŉ sakeonderneming met die naam Simajale Transport and General Dealer gestig het. Hy het “spook”-werknemers by die maatskappy geregistreer vir wie hy werkloosheidsversekering ten bedrae van R63 000 geëis het. Die Valke se eenheid vir ernstige kommersiële misdaad het ŉ klag hieroor ontvang en die saak onmiddellik begin ondersoek. Skosana is gevolglik gearresteer en verklarings verkry van mense wat vals vir werkloosheidsversekering geregistreer is. Hierdie mense het later vir die staat teen Skosana getuig. Skosana is tot drie jaar tronkstraf gevonnis, wat vir vyf jaar opgeskort is. Die hof het hom ook beveel om die gesteelde geld aan die departement terug te betaal. Hy is ook onbevoeg verklaar om ŉ vuurwapen te besit.